रहेनन् महान् स्ट्र्राइकर मुलर
महान् जर्मन स्ट्र्राइकर गर्ड मुलरको आइतबार निधन भएको छ । उनी ७५ वर्षका थिए । मुलरले पश्चिम जर्मनीका लागि ६२ खेल खेले र त्यसमा ६८ गोल गरे । सन् १९७४ को विश्वकप फाइनलमा पश्चिम जर्मनीले नेदरल्यान्ड्सलाई पराजित गर्दा मुलरले नै निर्णायक गोल गरेका थिए ।
म्युनिक — महान् जर्मन स्ट्र्राइकर गर्ड मुलरको आइतबार निधन भएको छ । उनी ७५ वर्षका थिए । मुलरले पश्चिम जर्मनीका लागि ६२ खेल खेले र त्यसमा ६८ गोल गरे । सन् १९७४ को विश्वकप फाइनलमा पश्चिम जर्मनीले नेदरल्यान्ड्सलाई पराजित गर्दा मुलरले नै निर्णायक गोल गरेका थिए ।उनले १५ वर्ष बायर्न म्युनिखमा बिताए र ४ सय २७ बुंडेसलिगा खेलमा ३ सय ६५ गोल गरे । यस्तै उनले ७४ युरोपेली क्लब खेलमा ६६ गोल पनि गरे ।बायर्नका अध्यक्ष हर्बट हेनयरले भनेका छन्, ‘आज हाम्रा लागि निकै दुःखद र अँध्यारो दिन रह्यो । हामीले पाएका स्ट्र्राइकरमध्ये उनी जत्तिको उच्चकोटिको अरू कोही आएका छैनन् । उनी आफैंमा भलाद्मी पनि थिए र विश्व फुटबलका नायक थिए । उनी नहुँदो हो त बायर्न अहिलेको स्थितिमा रहने थिएन । उनको नाम र सम्झना बायर्नको इतिहासमा जहिले पनि रहनेछ । उनको परिवार र विशेषतः पत्नी उस्चीप्रति हार्द्धिक समवेदना छ ।’मुलरले टीएसभी नोरडिलगेनका लागि पहिलो खेल खेलका थिए । जर्मनीको तल्लो डिभिजनमा उनले प्रत्येक खेलमा औसत एक गोल गरे । सन् १९६४ मा उनी बायर्नमा आबद्ध भए, जतिबेला बायर्न दोस्रो डिभिजनमा थियो । पहिलो वर्ष नै उनले ३३ गोल गरे र बायर्न बुंडेसलिगामा बढुवा हुन सफल रह्यो । त्यसको चार वर्षपछि बायर्न जर्मन च्याम्पियन बनेको थियो । त्यसपछि बायर्नले पाँच वर्षमा चारपल्ट लिग जितेको थियो । बायर्नको सबैभन्दा उल्लेखनीय प्रदर्शन सन् १९७४ देखि १९७६ बीच नै रह्यो, जतिबेला उसले तीन युरोपेली उपाधि लगातार जितेको थियो । यसका लागि मुलरले १८ गोलको योगदान दिएका थिए । त्यसमध्ये तीन गोल दुई फाइनलमा थिए । मुलरले १५ वर्ष बायर्नमा बिताए, त्यसमध्ये सातपल्ट उनी उच्च गोलकर्ता रहे । यस्तै दुईपल्ट जर्मन वर्ष फुटबल खेलाडी पनि बने । सन् १९७० मा उनले बालोन डे’अर जिते । सन् १९७९ मा उनले बायर्न छाडे र उत्तर अमेरिकी सकर लिग खेले । पछि उनी बायर्नका प्रशिक्षकका रूपमा फर्के । उनी अहिले पनि बुंडेसलिगाका उच्च गोलकर्ता हुन् । अन्तर्राष्ट्रिय फुटबलमा पनि उनको प्रदर्शन उत्तिकै उच्च रह्यो । सन् १९६६ मा ‘डेब्यु’ गरेका मुलर अन्तर्राष्ट्रिय फुटबलमा अझ प्रभावशाली रहे । उनले १९७० को विश्वकप फुटबलमा एक्लै १० गोल गरेका थिए, जुन अहिलेसम्मकै कीर्तिमान पनि हो । उनले पश्चिम जर्मनीबाट खेल्दा ८ ह्याट्रिक पनि गरेका छन् । उनले जर्मनीका लागि गरेको ६८ गोलको कीर्तिमान चार दशकसम्म रह्यो । मिरोस्लाभ क्लोजले २०१४ मा यो कीर्तिमानलाई उछिनेका थिए । क्लोजले त्यसका लागि १ सय ३२ खेल खेल्दा मुलरको कुल गोल संख्या ६२ खेलमै बनेको थियो । 